นลท.รุมตอมหุ้นเพิ่มทุน NOK รอบ 2 ควักเงินจองล้นสิทธิ 2 เท่า! รับเต็ม 1.70 พันล้าน
ผู้ถือหุ้นเดิมรุมตอมหุ้นเพิ่มทุน NOK รอบ 2 ควักเงินจองเกินสิทธิถึง 2 เท่า! จ่อรับเต็ม 1.70 พันล้านบาท 
3 พ.ย. 2560

ผู้สื่อข่าวรายงานว่า นายปิยะ ยอดมณี ประธานเจ้าหน้าที่บริหาร (CEO) บริษัท สายการบินนกแอร์ จำกัด (มหาชน) หรือ NOK เปิดเผยว่า หลังจาก NOK เสนอขายหุ้นสามัญเพิ่มทุนให้แก่ผู้ถือหุ้นเดิมตั้งแต่วันที่ 16-20 ตุลาคมที่ผ่านมา ปรากฏว่าได้รับความสนใจจากผู้ถือหุ้นรายเดิมเป็นจำนวนมาก ส่งผลให้มีผู้ถือหุ้นสนใจเข้าซื้อเกินจำนวนมากกว่า 2,600,060,299 หุ้น คิดเป็น 2 เท่าของหุ้นที่เปิดขายทั้งหมด จำนวน 1,135,999,882 หุ้น โดย NOK ได้รับเงินจากการเพิ่มทุนครั้งนี้ 1,703,999,823 บาท แต่มีค่าใช้จ่ายรวม 8,902,250 บาท จึงเหลือรับเงินสุทธิ 1,695,097,573 บาท
ทั้งนี้ NOK จะนำเงินจากการเพิ่มทุนดังกล่าวไปใช้ในกิจการเพื่อการดำเนินงาน เช่น เงินทุนหมุนเวียน การปรับปรุงฝูงบิน รองรับการขยายตัวของเส้นทางการบินที่เพิ่มขึ้นไปยังประเทศจีน และเพื่อเพิ่มความแข็งแกร่งให้แก่บริษัท ทั้งด้านการดำเนินงานและด้านเงินทุน ซึ่งในวันที่ 9 พฤศจิกายนนี้ NOK จะมีการแถลงถึงวิสัยทัศน์ และแผนธุรกิจที่จะดำเนินการต่อไป
โดยการเพิ่มทุนดังกล่าวเป็นการเพิ่มทุนครั้งที่ 2 จัดสรรหุ้นสามัญเพิ่มทุน จำนวนไม่เกิน 1,207 ล้านหุ้น มูลค่าที่ตราไว้ (พาร์) หุ้นละ 1 บาท ทำให้ทุนจดทะเบียนเพิ่มขึ้นเป็นเท่าตัวจากทุนจดทะเบียนเดิม 1,292 ล้านบาทมาเป็นทุนจดทะเบียนใหม่ 2,499 ล้านบาท โดยหุ้นเพิ่มทุนใหม่จำนวน 1,135 ล้านหุ้น จัดสรรให้กับผู้ถือหุ้นเดิมในสัดส่วนจำนวนหุ้นที่ผู้ถือหุ้นแต่ละรายถืออยู่ (Rights Offering) กำหนดสัดส่วนการจัดสรรหุ้นเพิ่มทุนในอัตรา 1 หุ้นเดิม ต่อ 1 หุ้นใหม่ ในราคาเสนอขายหุ้นละ 1.50 บาท กำหนดวันจองซื้อหุ้นเพิ่มทุนวันที่ 16-20 ตุลาคม 2560
ขณะที่ก่อนหน้านี้ NOK ได้ประกาศเพิ่มทุนรอบที่ 1 โดยจัดสรรหุ้นสามัญเพิ่มทุนให้แก่ผู้ถือหุ้นเดิมตามสัดส่วนจำนวนหุ้นที่ผู้ถือหุ้นแต่ละรายถืออยู่ และเพิ่มรองรับการใช้สิทธิตามใบสำคัญแสดงสิทธิ ที่จะซื้อ NOK-W1 รวมจำนวน 781,250,000 บาท จากทุนจดทะเบียน 625 ล้านบาท เป็นทุนจดทะเบียนใหม่ 1,406,250,000 บาท ด้วยการออกหุ้นสามัญเพิ่มทุนจำนวน 781,250,000 หุ้น มูลค่าที่ตราไว้หุ้นละ 1 บาท เสนอขายผู้ถือหุ้นเดิมในอัตราส่วน 1 หุ้นเดิมต่อ 1 หุ้นใหม่ ที่ราคาหุ้นละ 2.40 บาท กำหนดจองซื้อระหว่างวันที่ 16-19 และ 22 พฤษภาคม 2560
อย่างไรก็ตามในการเพิ่มทุนครั้งแรก NOK สามารถระดมเงินทุนจากการขายหุ้นเพิ่มทุนได้ที่ 1,226,399,716.80 บาท  โดยสามารถขายหุ้นเพิ่มทุนได้ราว 511 ล้านหุ้น และยังคงเหลือหุ้นที่ไม่สามารถจำหน่ายได้จำนวน 114,000,118.00 หุ้น  ซึ่งการเพิ่มทุนครั้งแรกนี้ บริษัท การบินไทย จำกัด (มหาชน) หรือ THAI  ผู้ถือหุ้นใหญ่ของ NOK ในสัดส่วน 39.2% ไม่ได้จองซื้อหุ้นเพิ่มทุนตามสิทธิ  แต่ในการเพิ่มทุนรอบที่ 2 มีรายงานว่า THAI ได้พิจารณาเข้าซื้อหุ้นเพิ่มทุนเพื่อรักษาสัดส่วนการถือหุ้นใน NOK โดยใช้เงินประมาณ 380 ล้านบาท เนื่องจาก THAI เห็นว่าแผนฟื้นฟูกิจการของ NOK มีความชัดเจนแล้ว